En ny politisk aftale om et nyt postsystem i Danmark er på plads. Aftalen betyder, at befordringspligten ophører og at borgerne kan se frem til et friere valg. Sådan lyder det i en pressemeddelelse fra de partier, der sammen er nået til enighed om en aftale for fremtidens postmarked. Det er Regeringen (Socialdemokratiet, Venstre, Moderaterne), Liberal Alliance, Det Konservative Folkeparti, Det Radikale Venstre, Alternativet og Nye Borgerlige, der står bag aftalen. Posten sættes fri I dag tager det danske postsystem afsæt i befordringspligten. Det betyder, at der udpeges en postvirksomhed til at tilbyde en landsdækkende postomdeling. Det har gennem de seneste år været Post Danmark – et underselskab af PostNord, der har løftet den opgave. Det er det, som politikerne nu har vedtaget at lave om. Fra 1. januar 2024 vil levering af post overgå til markedet. Ligesom det i dag er tilfældet med pakker. Staten vil stadig være forpligtet til at sikre, at alle i Danmark kan sende og modtage breve. Derfor skal Trafikstyrelsen fremover "med jævne mellemrum" undersøge, om markedet lever op til den forpligtelse. - Hvis det mod forventning konstateres, at dette ikke er tilfældet, vil transportministeren via en bemyndigelse efter postloven kunne gribe ind og udpege en virksomhed til mod betaling at håndtere den konkrete problemstilling, skriver partierne i aftalen. Staten skal sikre tre særlige områder På tre områder vil staten, selvom de sætter postmarkedet frit, sørge for at sikre servicen gennem udbud. Det handler om: Betjening af ø-samfund Blindepost Udlandspost Gennem et udbud skal staten sikre, at der etableres en postlevering til de mindre ø-samfund. Leveringen af post kan – afhængig af lokale forhold – bestå af brevkasseanlæg, postkasser og pakkebokse/nærbokse på øerne samt aflåste bokse på fastlandet til opbevaring af post til og fra øerne. Staten skal også sikre at det danske postsystem lever op til Verdenspostkonventionen. Det betyder, at der gennem udbud skal sikres, at der fortsat er blindepost. At blinde kan sende og modtage post portofrit. I forhold til Verdenspostkonvention skal udlandsposten sikres. Derfor vil staten gennem et udbud sikre, at der fortsat kan sendes breve og pakker på tværs af landegrænser. Den opgave er i dag varetaget af PostNord, men ifølge aftalen vil andre postvirksomheder kunne varetage den opgave på sigt. Afledte effekter af ny aftale Når befordringspligten 1. januar ophæves, så vil der ifølge aftalen være nogle afledte effekter. Den såkaldte 50-meter regel i landzoner bortfalder. Det betyder, at brevkasser på landet skal opsættes ved indkørslen fra offentlig vej eller privat fællesvej, I sommerhusområder vil der ikke længere være omdeling til de enkelte huse. I stedet skal der etableres centralt placeret brevkasseanlæg.

Opsummering:
Fra 1. januar 2024 vil levering af post overgå til markedet, men staten vil stadig være forpligtet til, at alle i Danmark kan få og sende breve.